cyanic-selkie/wikianc huggingface dataset:
Cristina Fernández de Kirchner
Cristina Elisabet Fernández Wilhelm de Kirchner (født 19. februar 1953 i La Plata i Argentina) er en argentinsk politiker. Hun var landets president fra 2007 til 2015. Fra 10. desember 2019 er hun visepresident under president Alberto Fernández.
Utdanning og yrke
Cristina Fernández er utdannet jurist fra Universidad Nacional de La Plata («Universitetet i La Plata»). Der traff hun medstudenten Néstor Kirchner som hun giftet seg med 9. mars 1975. Under det argentinske militærdiktaturet fra 1976 til 1983 utøvde paret Kirchner sine advokatkarrierer i Río Gallegos.
Politisk karriere
Fernández ble i 1970-årene medlem av Peronistpartiet. Etter at ektemannen Néstor i 1987 ble valgt til borgermester i Río Gallegos, ble også Cristina Fernández politisk aktiv. I årene 1989 og 1993 ble hun valgt og gjenvalgt til regionalparlamentet for Santa Cruz. I 1995 representerte hun Santa Cruz i Representantenes hus i den argentinske Kongressen, to år etter ble hun innvalgt i senatet. I 2001 ble hun gjenvalgt som senator.
Førstedame
I 2003 var Fernández ledende i kampanjen som førte til at hennes ektemann ble valgt til president, som kandidat for det nystartede partiet Frente para la Victoria. Også som argentinsk «primera dama» (førstedame) forble hun politisk aktiv, og hun ble i 2005 senator for provinsen Buenos Aires. Cristina Fernández ble også en slags reisende ambassadør for ektemannens regjering. Hun besøkte i den anledning Brasil, Chile, Ecuador, Uruguay, Venezuela og Mexico og hadde et nært forhold til Chiles daværende president Michelle Bachelet, til Hillary Clinton i USA og til Ségolène Royal i Frankrike. Hennes svært stridbare stil som politisk taler har vunnet henne både venner og motstandere; stilen sies å minne flere om Eva Perón.
President
Etter at Néstor Kirchner erklærte at han ville fratre etter bare én presidentperiode, ble Cristina i juli 2007 offisielt bekreftet som det styrende Frente para la Victoria-partiets kandidat som president av Argentina ved valget i oktober 2007. Hun vant, og ble dermed Argentinas andre kvinnelige president, men den første som er valgt til denne posten. Den første, Isabel Martínez de Perón, var også folkevalgt, men til visepresident, og rykket inn som president da hennes mann Juan Perón døde fra presidentvervet i 1974.
Fernández de Kirchner fikk mer enn 44 % av stemmene i første valgomgang, og ettersom avstanden til nestemann, Elisa Carrió (ARI) var på hele 20 %, bortfalt ifølge argentinsk valglov behovet for enda en valgrunde. Resultatet var geografisk meget forskjelligartet. Nord i landet og i Patagonia fikk hun over 70 % av stemmene (stedvis over 95 %). Men i de tre største byene, Buenos Aires, Córdoba og Rosario kom hun på andre- eller tredjeplass.
Fire år senere, 23. oktober 2011, ble hun gjenvalgt.
Mulig attentatforsøk
Den 1. september 2022 ble Fernández tilsynelatende utsatt for et attentatforsøk. Da hun gikk ut av bilen sin sent på kvelden ble en pistol rettet mot hodet hennes, og en klikkelyd fra videoklipp tyder på at våpenet ble trukket av. Det ble likevel ikke avfyrt noen skudd, og Fernández kom fysisk uskadd fra hendelsen.
En 35 år gammel mann ble pågrepet av politiet.
Rana Museum
Rana Museum er en avdeling av Helgeland Museum med tilhold i Rana kommune.
Kulturhistorisk avdeling
Kulturhistorisk avdeling har en lokalhistorisk fotosamling med ca. 80 000 bilder, folkemusikkarkiv og minnemateriale, hovedsakelig livsløpsintervju med vekt på industri. I tillegg er det en naturtro minatyrfremstilling av byen fra 1930-årene og tusenvis av museale gjenstander fra Rana.
Avdelingen flyttet fra Museumsgården (avbildet over) i 2019 og holder til i bygget Moment ved Moholmen sammen med Naturhistorisk avdeling, Rana Kunstforening og Vitensenteret Nordland. Flyttingen er ikke ferdig, og bygget er ikke helt ferdigstilt (sommer 2020), men gjester kan oppleve flere utstillinger med ulike kulturhistoriske tema som "Anleggstid", "Polarsirkelen", samiske kultur/historie og lokal krigshistorie. Det arrangeres også konserter og foredrag, og museumsbutikken selger de fleste lokalhistoriske bøker fra Helgeland.
Naturhistorisk avdeling
Naturhistorisk avdeling var inntil desember 2008 lokalisert i Tårnbygget på Moholmen, i byens gamle bydel og ble da samlokalisert med Kulturhistorisk avdeling. Naturhistorisk avdeling fokuserer på dyreliv og andre naturforhold i Helgelandsregionen – og samspillet mellom natur og kultur. I 2019 flyttet Naturhistorisk avdeling tilbake til Moholmen og finnes nå i bygget Moment, sammen med kulturhistorisk avdeling. Utstillingene som vises der er om vågehval ("Døden i plast") og "Dyr på Helgeland", samt den historiske utstillingen om brødrene Ravnå fra Langvassgrend som samlet preparater til professor Collett ved Universitetet i Oslo; "En bygd med vindu mot verden".
Stenneset
Stenneset friluftsmuseum har 25 bygninger fra tre århundrer, og ligger ved Riksvei 817, 8 km fra sentrum. Stenneset var Ranas prestegård fra 1784 til 1865.
Bredek fjellgård
Bredek er en fraflyttet fjellgård ved inngangen til Stormdalen i Saltfjellet-Svartisen nasjonalpark, 55 km nord for Mo i Rana.
Bokbasen til Rana museum
Fag- og populærlitteraturen ved både kulturhistorisk og naturhistorisk avdeling er registrert i en database som er søkbar over Internett. Museets bibliotek er ikke fast bemannet og bøker lånes normalt ikke ut, men publikum er velkomne etter avtale til å arbeide i biblioteket.
Barbara
Barbara er et kvinnenavn utledet av det greske ordet barbarus (βαρβαρος) som betyr «fremmed».
Utbredelse
Barbara var, sammen med andre former av navnet, det femte vanligste kvinnenavnet i Tyskland i senmiddelalderen.
Barbara var et vanlig navn i England på 1200-tallet og igjen fra 1500- til 1700-tallet. Navnet var også svært vanlig rundt 1930-årene.
Barbara var et svært populært navn i USA fra 1930-årene til 1950-årene.
Barbara er i dag blant de mest brukte navnene i befolkningene i Polen, Slovenia og USA.
Kjente personer med navnet
Personene i listen er ordnet kronologisk etter fødselsår.
Knut Lanseng
Knut Erik Øye Lanseng (født 3. april 1948 i Oslo) er en norsk musiker og trommeslager.
Lanseng begynte sin musikalske karriere i bandet Bogeys fra Høybråten i 1963. Bandet skiftet navn til Almigthies i 1966. Han har vært spilt i Whimsical Spesians, Promenaden, Kinda fra Oslo, The Firebeats & Ingjerd Helen fra 1974 til 1980. Ottar Big Hand Johansen fra 1980, hvor det utviklet seg til Claudia Big Hand & Casino fra 1983 hvor han var med til 1986, Senere Claudia Schot & The scauts. Bjølsen Valsemølle, Trond Grandlund fra 1986 til 1990. Bill Booth Band fra 1983 til 1990. Texas Twisters fra 1990 til 2010. Colin John band fra 1997 til 2005. Spiller i dag i Bankers fra Sigdal sammen med Erik Gabrielsen og Rune Rømo, Firebeats og Texas Twisters. Han har spilt på en mengde plater i sin karriere.
Claudia/Big Hand/Casino
Black Dogs 1988
Store Sameti
Store Sameti (nordsamisk: Sámetjávri) er en innsjø i Sør-Varanger kommune i Finnmark. Den har utløp mot sør via ei kort elv til Lille Sameti og videre til Sametielva.
Likør
Likør er alkoholholdig drikk laget ved at frukt og urter først legges i sprit og siles fra etter en tid. Noen likører lages på basis av brennevin som whisky, cognac eller brandy. Den frasilte væsken blir enten brukt ren (fruktlikør), eller tilsatt andre uttrekk for å oppnå ønsket smak. Blandingen kan søtes i tillegg og tynnes med sukkervann for å få riktig alkoholprosent. Sluttblandingen kan så fatlagres i noen år før den tappes på flasker.
Mange likører lages i dag etter gamle oppskrifter som holdes hemmelig. I de mest kompliserte oppskriftene skal flere enn hundre forskjellige ingredienser tilpasses hverandre.
Ekte likører blir ofte dyre, og det har vært vanlig å kjøpe essens og sprit og blande sin egen. Mange essenser har brukt navn på likører som nå har fått varemerkebeskyttelse. Benediktinerlikørmuseet i Fécamp i Bretagne, Frankrike har en stor utstilling av piratprodukter fra 1950-årene, hvorav bare én er norsk.
Felles for likørene er at de er søtlige i motsetning til bittere og snapser, og holder en alkoholprosent på mellom 23 og 35 prosent. Dette skiller dem også fra hetvinene som madeira, sherry, portvin og Martini.
Julia Drusilla (Caligulas datter)
Julia Drusilla (klassisk latin: IVLIA•DRVSILLA; født sommeren 39, død 24. januar 41 e.Kr.), i hennes levetid kjent som Drusilla den yngre (klassisk latin: DRVSILLA•MINOR ; transkribert som Drusilla Minor) var eneste felles barn og datter av den romerske keiser Caligula og hans fjerde og siste hustru Milonia Cæsonia. Julia Drusilla myrdet sammen med sine foreldre den 24. januar 41 e.Kr. Hun ble kun litt over ett år gammel.
Liv
Hun var oppkalt etter farens favorittsøster Julia Drusilla, og ble født ikke lenge etter at Caligula giftet seg med Cæsonia. Enkelte kilder oppgir fødselen til samme dag som bryllupet, men datoen for inngåelsen av ekteskapet har ikke blitt nøyaktig avklart, men det var en gang i løpet av sommeren 39 e.Kr. Cæsonia hadde tre barn fra før av fra sitt første ekteskap. Da Drusilla ble født, tok Caligula henne til et tempel med statuer av gudinner, og la henne i fanget på Minerva, instruerte gudinnen om at hun måtte gi hans datter næring og opplæring. Årsaken for Caligulas hastige bryllup med verken den unge eller helt vakre Milonia Cæsonia, var den påståtte illegitimitet av hans datter: om Caligula giftet seg med sin datters mor, ble barnet også hans arving.
Rekkefølgen for hendelsene antyder at Caligula ikke ville gifte seg før et barn som var hans allerede var blitt født, et barn som ville være hensikten med en ekteskapsunion. Kort tid etter at Drusilla ble født, satte Caligula opp innsamlingsbokser rundt om i Roma merket «Julias drikke» eller «Julias mat». Ifølge den antikke historikeren Suetonius trodde Caligula at Minerva ville sørge for Drusillas vekst og utdanning. Suetonius hevdet videre at Caligula «betraktet [Drusilla] som hans eget barn for ingen annen grunn enn hennes rasende sinne. Selv som spedbarn ville hun angripe med neglene ansiktene og øynene til barna som lekte med henne.»
Mord
Den 24. januar 41 e.Kr. var Julia Drusilla og hennes foreldre i det keiserlige palasskomplekset på Palatinerhøyden i Roma. En sammensvergelse for å myrde Caligula og erstatte ham med hans onkel Claudius hadde vært diskutert for en del tid og denne dagen hadde blitt besluttet å være dagen for handlingen. Da Caligula talte til en skuespillertrupp av unge menn under en rekke leker og teaterforestillinger som ble holdt i forbindelse med feiringen av Divine Augustus, stormet pretorianergarden, ledet av Cassius Chaerea, inn i keiserpalasset.
En cryptoporticus (undergrunnskorridor) hvor denne hendelsen kan ha skjedd ble oppdaget under keiserpalasset på Palatinerhøyden. Ved den tiden hvor Caligulas lojale germanske vakt responderte var keiseren allerede død. Noen få timer senere ble keiserinne Cæsonia dødelig stukket av Lupus, en tribun som var særskilt sendt av Cassius Chaerea for å få drept de to gjenværende familiemedlemmene. Drusilla ble myrdet ved at «hennes hode ble slått mot en vegg.»
Ettervirkning
Etter at de var myrdet ble alle bilder og framstillinger som representerte Cæsonia og unge Drusilla Minor ødelagt i håp å få dem slettet fra folks hukommelse som om de aldri hadde eksistert, som en form for damnatio memoriæ. Selv om disse en gang har eksistert, er det ingen skulpturer eller avbildninger som har overlevd av Cæsonia og Drusilla. Selv om andre, mer mektige motiver førte til at hennes foreldre ble drept, var mordet på Drusilla kun rettferdiggjort av hennes slektskap: som Caligulas eneste lovmessige barn kunne hun ha krevd den romerske keisertronen for seg selv eller sine etterkommere. Det eneste bilde av Drusilla som har overlevd er en mynt som ble preget av Herodes Agrippa I, jødenes konge, som framstilte Drusilla som et lite barn sittende ved siden av seiergudinnen Victoria. Myntens tekst var «til Drusilla, datter av Augustus».
Innvirkning på økonomien
Julia Drusillas fødsel ga Caligula enda en unnskyldning til påføre tyngre skatter på riket grunnet foreldrebyrden. Suetonius siterte ham for å ha klaget: «I tillegg til byrden med herredømmet, må jeg nå bære farskapet.» Han tok innsamling for hennes utdannelse og framtidige medgift.
Kvalitativ metode
Kvalitativ metode er en metode for generering av kunnskap hvor man undersøker hvilken mening hendelser og erfaringer har for de som opplever dem, og hvordan de kan fortolkes eller forstås også av andre. Heller enn å undersøke et stort antall forekomster ved bruk av statistikk (som ved kvantitativ metode) vil kvalitativ metode typisk bli brukt på noen få forekomster. Datagenerering i kvalitativ metode foregår ved deltagende observasjon, semi- eller ustrukturerte intervjuer eller diskursanalyse/tekstanalyse.
Metoden er mye brukt innen fagfeltene sosiologi, psykologi og antropologi.
Utvalget som undersøkelsen gjøres ofte strategisk, typisk eller spesielt, og ikke representativt, som ved kvantitativ forskning. Kvalitativ metode brukes ofte til å undersøke sosiale prosesser og sosialt samspill.
Hjelpemidler
Det finnes programvare som analyserer datamengdene kvalitativ forskning kan generere. Slik programvare kategoriseres i blant som «Computer Assisted/Aided Qualitative Data Analysis» (CAQDAS).
Eksterne lenker
Kvalitativna analiza
Ertestuing
Ertestuing er en matrett (stuing) bestående av tørkede grønne erter, smør, hvetemel, salt og sukker. Retten nytes helst som tilbehør til blant annet kjøtt- og fiskeretter. Ertestuing er en vanlig matrett i Norge, men nytes også i andre land.
I 2016 er Toro de eneste som produserer halvfabrikata av ertestuing. Man skal ha 500 ml vann i, røre og la koke i 15 minutter. Rett før servering kan man ha oppi en spiseskje smør. Man kan også lage sin egen vri på dette, og bytte ut vann med melk, ha i litt buljong eller pepper.
Ertestuing må ikke forveksles med ertesuppe, som har en tynnere konsistens. Det kan ligne, men i ertesuppe legges det til flere grønnsaker, og det er kjøtt i den.
Alex Woolf
Alex Woolf (født 1963) er en britisk middelalderhistoriker knyttet til Universitetet i St. Andrews. Han har spesialisert seg på historien til De britiske øyer og Norden i tidlig middelalder, spesielt folkene i Wales og Skottland. Han er forfatter av det bind i New Edinburgh History of Scotland, «From Pictland to Alba», som dekker perioden mellom årene 789 og 1070. Boken ble i 2008 kåret av Saltire Society som årets beste bok i fagfeltet historie.
Jordans sentralbank
Jordans sentralbank (Central Bank of Jordan – CBJ) er sentralbanken i Jordan.
Historie
Jordan startet forberedelsene til sentralbanken på slutten av 1950-tallet. Sentralbankloven ble vedtatt i 1959, men sentralbanken var ikke i drift før 1. oktober 1964.
Sentralbanken overtok da funksjonene til det tidligere Jordan Currency Board, som ble etablert i 1950.
Oppgaver og målsettinger
CBJ har alle de oppgaver en sentralbank normalt har, som å utstede landets valuta, forvalte landets gull- og valutareserver, være statens bank og regjeringens rådgiver i økonomisk politikk, m.m.
Sentralbankens målsettinger er nedfelt i sentralbankloven; prisstabilitet, valutakonvertibilitet og å fremme økonomisk vekst i tråd med regjeringens økonomiske politikk.
Jordan hadde inflasjon på 5,6% i 2013.
Sentralbanksjef
Pr august 2018 er Dr. Ziad Fariz sentralbanksjef. Han tok over etter Mohammed Said Shahin i januar 2012. Sentralbanken har to visesentralbanksjefer; Maher Sheikh Hasan og Adel Al-Sharkas.
La Sortie de l’usine Lumière à Lyon
La Sortie de l'usine Lumière à Lyon  (norsk oversettelse: Arbeiderne forlater Lumières fabrikk i Lyon) er en kort svarthvit fransk dokumentarstumfilm fra regissert og produsert av Louis Lumière. Den er ofte referert til å være den aller første virkelige filmen med bevegelige bilder som er laget.
Handling
Filmen består av en enkel scene hvor arbeiderne forlater Lumiere-fabrikken. Arbeiderne er mest kvinner som forlater den store bygningen 25 rue St. Victor, Montplaisir i utkanten av Lyon som om de akkurat er ferdig med dagens arbeid.
Tre forskjellige versjoner av filmen eksisterer. Det er flere forskjeller mellom disse, for eksempel er klesstilen forskjellig og viser at de ble filmet i forskjellige årstider. De blir ofte referert til som «en hest», «to hester», og «ingen hest» versjoner, med referanse til en vogn trukket av hest som vises i de 2 første versjonene (trukket av en hest i originale versjonen og to hester i den første nyinnspillingen).
Produksjon
Denne 46-sekunders film ble filmet i Lyon, Frankrike, av Louis Lumière. Den ble filmet med Cinématographe, et alt-i-et kamera, som også tjente som filmprosjektør og fremkaller. Denne filmen ble vist I på Grand Café på Boulevard des Capucines i Paris, sammen med ni andre kortfilmer.
Som med alle tidlige Lumière-filmer, ble denne filmen laget i et 35 mm format med et sideforhold på 1.33:1 og med en fart av 16 bilder per sekund. Med den hastigheten, varte fremvisningen av de 17 meterne med film i 46 sekunder, med totalt 800 bilder.
Nåværende status
På grunn av alderen, er denne kortfilmen nå fritt tilgjengelig på Internet. Den har også vært med i flere filmsamlinger inkludert Landmarks of Early Film volume 1 og The Movies Begin – A Treasury of Early Cinema, 1894–1913
Filmen har også blitt kjent under et stort antall alternative titler i Frankrike og USA siden den ble laget blant annet: La Sortie des Usines Lumière à Lyon-Montplaisir, Sortie de l’Usine Lumière, La Sortie des Usines, Les ouvriers et ouvrières sortant de l’Usine Lumière, Employees Leaving the Lumière Factory, Leaving the Factory, Workers Leaving the Lumière Factory, Lunch Hour at the Lumière Factory, Dinner Hour at the Factory Gate of M. Lumière at Lyon, Exiting the Factory, La Sortie des ouvriers de l'usine Lumière.
Vigdarvatnet
Vigdarvatnet er en innsjø i Sveio kommune i Vestland, og litt i Haugesund kommune i Rogaland. Vannet strekker seg fra Apeland til Sveio, Tveit, Lindøy og Fjon. Med et areal på 7,36 km² er den den største innsjøen i Sveio. Vannoverflaten ligger bare 10 meter over havet, og havet sto i tidligere tider høyere enn dette, noe som gjør det mulig å finne skjell noen plasser på bunnen.
Navnet kommer fra et sagn om et brudepar som skulle til kirken for å bli vigde, men gikk gjennom isen og dermed ble «vigd i vann».
Baader Meinhof (album)
Baader Meinhof er et musikkalbum fra 1996. Luke Haines står bak albumet, under psevdonymet Baader Meinhof. Navnet er fra Rote Armee Fraktion, og dette konseptalbumet er basert på terrorisme.
Stå itj med lua i handa
Stå Itj med Lua i Handa! er det første og eneste musikkalbumet av visegruppa Folk Flest. Albumet ble utgitt i 1975 av det politiske venstrerelaterte plateselskapet MAI. Med i originalutgivelsen av denne plata fulgte et teksthefte med, som det ofte gjorde på MAIs utgivelser.
Endestasjon
Endestasjon er siste stasjon (stoppested) på en reiserute, der hvor alle passasjerer som er igjen må gå av.
Endestasjoner i store byer er langt de største stasjonene, med Grand Central Terminal i New York City i USA som den største. Store byer, slik som London, Boston, Paris, Tokyo og Milano har mer enn en endestasjon, snarere enn ruter tvers gjennom byen. Togreiser gjennom slike byer krever ofte alternativ transport (metro, buss eller drosje) fra en endestasjon til en annen.
Springkniv
Springkniv, også kalt sprettkniv, er en automatisk kniv.
Beskrivelse
Kniven er utformet slik at bladet er skjult inne i grepet og kommer automatisk ut ved å trykke eller skyve på en knapp. Bladet kan komme ut enten sideveis (hengslet som en foldekniv) eller direkte rett ut av enden på grepet. Springkniv, sprettkniv eller automatisk kniv får dette begrepet da det er en fjær inne i mekanismen (av engelsk; spring) som skyver bladet ut på egenhånd etter aktivering av en knapp.
Det finnes også en mellomting som mangler begrep på norsk, såkalt "spring-assisted" på engelsk, direkte oversatt fjær-assistert. Dette er en mellomting mellom en springkniv og en manuell foldekniv, her sitter det også en fjær som hjelper, men ikke skyver bladet ut helt på egenhånd etter aktivering av en knapp som en springkniv gjør. Fjæren i denne mekanismen er som regel ikke med å hjelper før bladet har vandret en viss lengde først ved hjelp av manuell kraft.
Norsk lov
Springkniver er ikke tillatt å eie, erverve eller selge i Norge uten aktverdig formål, etter våpenforskriftens § 9-1:
Karl Eugen av Württemberg
Karl Eugen, hertug av Württemberg (født 11. februar 1728, død 24. oktober 1793) var den eldste sønnen til Karl Alexander av Württemberg og Maria Augusta Anne av Thurn und Taxis. Han regjerte som hertug av Württemberg fra 1737 til sin død.
Frederik August av Holstein-Gottorp
Frederik August av Holstein-Gottorp (født 20. september 1711, død 6. juli 1785) var fyrstbiskop av Lübeck, opphøyd til hertug av Oldenburg av keiser Josef II i 1774. Sønn av Christian August av Slesvig-Holsten-Gottorp og Albertine Friederike av Baden-Durlach. Bror av Adolf Fredrik av Sverige.
Vangsvatnet
Vangsvatnet er en innsjø som ligger i Voss kommune i Hordaland. Kommunesenteret Vossavangen ligger ved nordøstenden av innsjøen.
Flere dalfører løper sammen ved Vossvangen og innsjøen får tilførsel fra Raundalen, Bordalen, Myrkdalen og Oppheimsvatnet. Den viktigste tilførsel er Vossos hovedløp på 1,5 km fra sammenløpet mellom Strandaelvi og Raundalselvi ved Tvildemoen. Et sund med en terskel på bare 12 meters dyp deler innsjøen i to basseng, det øvre (nærmest Vangen) er dypest med 60 meter (gjennomsnittlig 38 meter). Historisk har vannet ofte vært islagt fra desember til april. Innsjøen er relativt næringsfattig. Det er laks, røye og ål i innsjøen, og det har vært drevet omfattende fiske med garn etter røye. Laks, sjøørret og ål går opp Flagafossen ved utløpet. Vosso mellom Vangsvatnet og Bolstadfjorden har vært en av Norges beste lakseelver. Den marine grensen er 94 meter i området. Om sommeren holder ørreten til i de øverste 2-3 meter, mens røye holder til i dypere vannlag.
Vangsvatnets utløp var opprinnelig trangt slik at Vossevangen var utsatt for oversvømmelse, dette problemet er stort sett bort etter at løpet ble utvidet. I 1719 og 1743 skal vannet ha steget til over kirkegulvet i Vangskyrkja. Ved gjenreisingen etter bombingen i april 1940 ble gatelegemet i sentrum hevet opp til 1,5 meter for å unngå fremtidige flomskader. Utløpet ved Bulken går i et 700 meter langt og smalt juv. Nedbørsfeltet består i stor grad av snaut, bratt fjell med lite naturlig regulering. Fjellene går opp i over 1200 meter og snøsmeltingen kan skape flom. En såkalt 100 års flom vil gi en vannstand på 7 meter over det normale. Den første utvidelsen av utløpet ble gjort i 1865 i regi av Kanalvesenet (NVE). En skadeflom i 1918 førte til at ytterligere tiltak ble vurdert, men ikke gjennomført og flommer skapte fortsatt problemer langs innsjøen og i sentrum. På 1980-ble senking ved tunnel vurdert og ved utvidelse av juvet vurdert. I 1991-1993 ble utløpet utvidet ved at 20,000 m3 ble sprengt bort, det ble samtidig bygget opp en terskel ved utløpet. Senkingen ga mer stabil og noe lavere normal vannstand. Europavei 16 og Bergensbanen (tidligere Vossebanen) går langs den nordlige bredden. Den gamle bygdeveien går på sørsiden (fylkesvei 311). De ble på 1800-tallet vurdert å anlegge kanal for dampskip langs Vosso fra Bolstadfjorden til Vangsvatnet. Planen ble lagt bort da Vossebanen ble realisert.
Grendene omkring innsjøen har vært bebodd siden vikingtid og folkevandringstid. Voss er et av distriktene i landet med flest gårdsnavn på «-vin».
John Joseph Anderson
John Joseph Anderson (født 14. desember 1873 i Sarpsborg, død 23. juli 1949 i Worcester i Massachusetts i USA), var en av bare tre nordmenn som har vært profesjonell baseballspiller i Major League Baseball (MLB).
Anderson gikk under tilnavnet «Ærlige John», og spilte i Major League Baseball fra 1894 til 1908. Han ble solgt og byttet mange ganger i karrieren, og spilte for Brooklyn Grooms, Washington Senators, Milwaukee Brewers, St. Louis Browns, New York Highlanders og Chicago White Sox.
I 1903 prøvde Anderson å stjele andrebasen når den allerede var tatt. Denne tabben ble ofte referert til som «John Anderson-spill» videre utover i første del av 1900-tallet.
I løpet av karrieren hadde Anderson en slagprosent på 29, 49 homeruns og 124 tripler, det vil si komme seg til tredjebasen. Gjennom tidende har bare 89 spillere flere tripler enn Anderson.
I 1898-sesongen hadde Anderson flest tripler, ekstrabasetreff og best sluggingprosent i hele ligaen. Anderson er den eneste som ikke er fra Amerika som har hatt flest tripler på en sesong i MLB, bortsett fra engelske Tom Brown i 1891 og skotske Bobby Thomson i 1952.
GenØk – Senter for biosikkerhet
GenØk utfører forskning på miljø-, helse- og samfunnsmessige konsekvenser ved bruk av genteknologi og genmodifisering. GenØk driver også utstrakt informasjonsvirksomhet og rådgivning innen sitt kompetanseområde.
Instituttet har ca. 25 ansatte.
Genøk har måttet tåle sterk kritikk for dårlig forberedte eksperimenter, å publisere forskningsresultater før de har vært gjennom fagfellevurdering, samt å trekke mye sterkere konklusjoner enn datagrunnlaget tilsier. Den franske forskeren Marcel Kuntz har karakterisert GenØk som en del av et internasjonalt miljø som driver parallellforskning på GMO i strid med vitenskapelige prinsipper og konsensus.
Finansiering
Stiftelsen hadde tidligere navnet Norsk institutt for genøkologi.
1755 Lorbach
1755 Lorbach er en hovedbelteasteroide og går i bane innenfor asteroidefamilien Eos. Den ble oppdaget 8. november 1936 av Margueritte Laugier ved Observatoire de Nice i Nice.
Patrick Calcagni
Patrick Calcagni (født 5. juli 1977 i Sorengo) er en sveitsisk landeveissyklist.
Calcagnii startet karrieren i det italienske laget Vini Caldirola i 2000. Han ble også sveitsisk mester på tempo denne sesongen. I sitt siste år med det italienske laget tok han en etappeseier i Japan rundt. Fra 2005 syklet han for ProTour-laget Liquigas. Sesongen etter debuterte han i Tour de France.
Veslefrikk med fela (film)
Veslefrikk med fela er en norsk animert kortfilm fra 1952 regissert av Ivo Caprino. Den er basert på Peter Christen Asbjørnsens eventyr med samme navn. Dette var den første dukkefilmen Ivo Caprino laget som hentet sitt emne fra norske folkeeventyr. Noe slikt hadde ingen gjort før ham, men Caprino var da også oldebarn av kunstmaleren, Hans Gude, som påtok seg ansvaret for den første gjennomillustrerte utgaven av Norske Folkeeventyr, som utkom i 1879. Som takk valgte også Asbjørnsen å dedikere utgivelsen til Gude.
Dagbladets filmanmelder, Arne Hestenes mente Norge forspilte en stor sjanse ved ikke å sende denne dukkefilmen til filmfestivalen i Cannes i mai 1952. Senere samme år vant den en førstepris på barnefilmfestivalen i Venezia. Etter dette skrev Arne Bang-Hansen med en viss sarkasme: "Den nye kunstarten måtte til Italia før det ble virkelig sus og brus i laurbærene". Og filmen vakte oppsikt. Da Ingmar Bergman flere år senere besøkte Caprinos filmstudio ba han spesielt om å få med seg filmen om Veslefrikk til sin private filmsamling. Den ble filmet i Gevacolor.
Patrick Calcagni
I 2008- og 2009-sesongen syklet han for Barloworld.
Shuriken
Shuriken (japansk: 手裏剣, «kniv gjemt i hånden»), også kjent som kastestjerne i Vesten, er et tradisjonelt japansk våpen.
Beskrivelse
Shuriken er et skjult våpen som benyttes primært ved å kastes mot fienden. De finnes i flere varianter, den vanligste er det vi kaller for kastestjerner eller ninjastjerner. Det er lite historisk dokumentasjon om bruk av kastestjerner og hittil ingen tilkobling til ninjaen. Ellers kan shuriken være utformet som nagler, små kniver eller nåler. Våpenet var et supplement til det japanske sverd (katana), og ble mye brukt for å forvirre eller distrahere fienden. Kunsten å kaste shuriken heter «shurikenjutsu».
Typer
Det er to hovedtyper av shuriken med flere undertyper :
Norge
Shuriken er ikke tillatt å eie, erverve eller selge i Norge uten tillatelse, etter våpenforskriftens § 9-1:
Sphinx eremitus
Utseende
En middelsstor (vingespenn 65 – 75 mm) svermer, mørk grå med svarte streker, på brystet og forvingene, bakvingene er gråsvarte med to gråhvite tverrbånd. Bakkroppen har en bred, grå midtstripe, på sidene er den gulhvit med store, svarte flekker. Larven er purpurfarget til brun, med utydelige, lyse skråstriper på sidene. Det andre kroppsleddet har en karakteristisk, spiss pukkel, hodet virker nedbøyd sammenlignet med denne.
Levevis
Larven lever på planter i leppeblomstfamilien, blant andre arter av mynte (Mentha) og salvie (Salvia). De voksne svermerne besøker gjerne blomster, og henger fremfor disse på svirrende vinger mens de stikker sin lange sugesnabel ned i blomsten.
Utbredelse
S. eremitus finnes langs østkysten av Nord-Amerika fra Georgia nordover til Maine, mot vest til Manitoba, Sør-Dakota og Missouri.
Christina Ricci
Christina Ricci (født 12. februar 1980 i Santa Monica i California) er en amerikansk skuespiller.
Barndom
Ricci er den fjerde og yngste barnet av Sarah (født: Murdoch), en tidligere Ford modell og eiendomsmegler, og Ralph Ricci, advokat og psykolog. Familien flyttet til Montclair i New Jersey, hvor hun vokste opp og gikk på Edgemont Elementary School, Glenfield Middle School, Montclair High School og Morristown-Beard School. Hun gikk så på privatskolen the Professional Children's School i New York hvor blant annet Sarah Michelle Gellar, Macaulay Culkin og Jerry O'Connell har gått.
Foreldrene ble separert i 1993, og barna ble hos moren. Christina begynte etter dette med selvskading.
Karriere
Ricci ble først kjent for sin rolle som Wednesday Addams i The Addams Family (1991), og oppfølgeren Addams Family Values (1993). Hun spilte i flere filmer, og i 1999 ble nominert for Golden Globe for filmen The Opposite of Sex. I 2006 hadde hun en gjesteopptreden i Grey's Anatomy, som hun så ble nominert til Emmy for. Hun hadde også en rolle i serien Ally McBeal
The God Complex
«The God Complex» er den ellevte episoden av den sjette sesongen av den britiske science fiction TV-serien Doctor Who, og skal først premiere på BBC One og BBC America 17. september 2011.
Handling
Trioen ankommer på et hotell hvor innredningen av rommene forandres innimellom. Hotellet inneholder også rom som holder den største frykten fra hver besøkende.
Produksjon
Toby Whithouse lagde originalt en ide for sesong 5 med et hotell med rom som froandre seg. Steven Moffat mente at det var for mange episoder hvor karakterene løper gjennom korridorer i den serien fra før, så Whithouse skrev "The Vampires of Venice" istedenfor, og "The God Complex" ble dyttet inn i den neste sesongen. Ideen om å ha en Minotaur som et monster kom fra Whithouses lidenskap for Gresk mytologi.
David Williams, som spiller Gabbis i episoden, var tidligere med i lyd dramaet om Den femte Doktoren, Phantasmagoria hvor han spilte både Quincy Flowers and Ned Cotton.
Fylkesvei 2166
Fylkesvei 2166 fra Lutufallet kraftverk på Lutnes til riksgrensen ved Borveggen.
Frem til 2019 hadde veien betegnelsen fylkesvei 567 (Hedmark).
Fiolett gullvinge
Fiolett gullvinge (Lycaena helle) er en av gullvingene, en dagaktiv sommerfugl i gruppen glansvinger. Fiolett gullvinge er på den nasjonale rødlisten og har hatt stor tilbakegang i Europa fordi leveområdene til næringsveksten, harerug, er redusert på grunn av endringer i jordbruket.
Utseende
Hannen har blå fiolett farge på vingenes overside med noen mørkere runde flekker. Langs vingeranden et mørkere felt. Diskal-flekken er tydelig og mørk. Undersiden er ganske lik for begge kjønn.
Hunnen har blå fiolett farge på oversiden av framvingene. Bakvingenes overside er mer mørk brun. Langs vingeranden finnes et mørkt svart brunt bånd eller felt, innenfor der et mer blå-fiolett bånd. Lengre inn et rødorange fargefelt med mørke halvmåneformede flekker. Diskal-flekken er tydelig og mørk. Undersiden er ganske lik for begge kjønn
Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin. Brystet og bakkroppen er brunsvart og lite håret på oversiden. Undersiden har tett hårbekledning av gråhvite hår.
Beina er godt utviklet hos hunnene, som bruker alle beina til å gå med. Mens hanner har noe reduserte frambein og går på de fire bakerste beina. Det doble kloleddet på frambeina mangler eller er redusert. På det mellomste beinparet er børsten på skinnbeinet (tibia) godt utviklet.
Indre organer
Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler). I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte. Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Egg og larver
Egget er rundt og noe flatt, med et ganske grovt punktert mønster.
Larven har generelt tykk hud og er ganske hardføre. Den er grønn med en mørk midtlinje over ryggen. Undersiden er flat, mens oversiden er velvet. Larvens kropp smaler litt bakover.
Bak hodet, på bryststykket, som består av tre ledd, er det tre par bein. Lengre bak har larvene noen bukføtter, som ikke er egentlige bein, men utvekster larven kan bruke til å holde seg fast. Lengst bak har den en analfot. Larvehodet er beskyttet av en framoverstikkende nakkehud.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen. Larvene ånder gjennom åpninger i hudskjelettet (spirakler), langs kroppens sider.
Puppen
Puppene er lys beige, med enkelte mørke flekker på hvert segment. Den er bønneformet og urørlige, den ligner plantedeler som frø eller lignende. I Norden ligger puppen i mose eller lignende.
Levevis
Glansvinger har normalt en rolig og gjerne flagrende flukt. Ofte flyr de korte turer fra blomst til blomst. Om natten og i overskyet vær hviler sommerfuglen. Flygetiden er fra i juni. Vingene holdes sammenlagt opp og ut fra kroppen, og den noe spraglete vingeundersiden gir sommerfuglen en viss kamuflasje og beskyttelse.
Voksne glansvinger lever av nektar de suger opp fra blomstene på ulike planter (urter). Sugesnabelen, på hodets underside, gir sommerfuglen mulighet til å nå inn i dype blomster for å suge til seg nektar. Sugesnabelen gjør at sommerfugler er avhengig av flytende føde.
Forplantning
Paringen skjer ved sammenkobling mellom de to kjønnene. Under paring utskiller hannene en duft fra små duftskjell på vingene, dette kan være med å gjøre hunnen mer villig til å pares. Om et par forstyrres under paring, flyr vanligvis hannen, mens hunnen blir hengende passivt. Hunner som har paret seg inntar ofte en spesiell stilling, hvor vingene holdes noe flat og utbredt, mens bakkroppen løftes opp. Eggene plasseres enkeltvis på undersiden av næringsvekstens blad, ved midtnerven. Etter omtrent ti dager klekkes eggene.
Larvene
Larven er radikalt forskjellige fra de voksne, både i levevis og i kroppsbygning. Larven er trege og ikke særlig sky. De har ingen synlige forsvarsfunksjoner, som å kaste hodet til siden fram og tilbake eller å rulle sammen kroppen, ved berøring.
Larven lever som plantespiser på harerug. I Norden tar larveutviklingen omtrent fire til fem uker.
Fiolett gullvinge kan noen ganger leve i samspill (symbiose) med maur, men ofte lar mauren larvene være i fred. Larvens kroppstemperatur er mellom 35 og 38 grader C°. Ved lavere temperatur blir larven inaktiv. Derfor krever larver hos dagsommerfugler gjerne sollys for å være aktive. Om det blir for varmt regulerer larven temperaturen ved å oppsøke skygge.
Puppen
Fiolett gullvinge tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) glansvingen. De indre organer brytes i varierende grad ned til en cellemasse. En omorganisering skjer og dyret bygges opp igjen. Overvintringen i Norden skjer i puppestadiet. Lengre sør har arten to generasjoner.
Utbredelse
I Norge er arten kjent fra rundt 45 lokaliteter og er utbredt først og fremst i indre strøk av Østlandet. Det foreligger spredte funn fra indre [46590 til Alta i Finnmark. Fiolett gullvinge finnes ikke i Danmark, men i Sverige og Finland. Både i Norge og overalt ellers i Europa har arten gått sterkt tilbake.
På noen av de gamle lokalitetene på Østlandet er det blitt lett etter arten uten at den har blitt gjenfunnet. Med unntak av ett funn fra Lierne i 2011 er det etter 1990 ikke gjort funn av arten i Midt- eller Nord-Norge. Målrettet søk etter arten i Troms i 2017 ga ingen nye funn av arten.
Tilbakegangen er knyttet til tap og forringelse av egnede leveområder. Mange lokaliteter gror igjen slik at vertsplanten skygges ut. Tilbakegangen skyldes blant annet endringer i jordbruket som har gjort ugjødslet slåttemark til en sjelden lokalitet. En del av slåtteengene som fortsatt utnyttes blir gjødslet for å øke grasproduksjonen, og dermed konkurreres vertsplanten ut. Levestedene reduseres og fragmenteres.
Rødlistevurdering
Vurdering: Arten vurderes i 2021 som sterkt truet, EN, med bakgrunn i begrenset utbredelsesområde og forekomstareal kombinert med kraftig fragmentering og pågående nedgang i utbredelsesområde, forekomstareal og habitatkvalitet. Artens kjente utbredelsesområde er 48476 km², mens estimerte utbredelsesområde er på 50000 km² (minimum: 20000 km², maksimum 150000 km²). Artens kjente forekomstareal er 140 km², mens estimerte forekomstareal er på 400 km² (minimum: 100 km², maksimum 1000 km²).
Konklusjon: Fiolett gullvinge Lycaena helle vurderes i 2021 som sterkt truet, EN, med bakgrunn i begrenset utbredelsesområde og forekomstareal kombinert med kraftig fragmentering og pågående nedgang i både utbredelsesområde, forekomstareal og habitatkvalitet.
Systematisk inndeling
Slektskapet innen gruppen glansvingene er avklart i ulik grad. Derfor kan endringer skje. Det har vært ulike måter å dele gruppen inn i. (Systematikken følger Fauna Europaea )
Reidar Berglie
Reidar Berglie (født 27. august 1951, død 18. september 2014 i Oslo) var en norsk musiker og saksofonist. Han var saksofonist i det norske rockebandet Bjølsen Valsemølle fra 1979 til 1983 og igjen fra 1996 til 1999. Han deltok også på plata Over elva som ble innspilt og utgitt i 2007. Han spilte også i en periode saksofon og fløyte i rockebandet Salt & Pepper Band.
Bryn skole (Oslo)
Bryn skole er en 1–7 skole (barneskole) beliggende på Teisen i bydel Alna i Oslo. Bryn skole ble bygget i 1900 av arkitekt Harald Bødtker. Den tok over for Ulven skole, som samtidig ble nedlagt.
Skolen nytter kunstgressbanen Brynbanen til kroppsøving og aktivitet, sammen med en ballbinge i samme område. Skolen har også tilgang til store grøntområder i nærområdet samt fotballbane og lekeplass i Lunden.
Skolen har Oslos eldste skolehage, etablert av overlærer Ole Devik tilbake i 1907. Elevene bidrar fortsatt til dyrkingen av hagen.
Historie
Bryn skole ble bygget i 1900 og tok over for den gamle Ulven skole, som samtidig ble nedlagt. Ole Devik ble i 1915 ansatt som den første overlærer ved Bryn skole. Han viste stor arbeidskapasitet og var aktiv på flere fronter. Bryn skoles musikkorps ble stiftet i 1925 på Ole Deviks initiativ.
Skolen var kulisse som Sølvskogen skole i TV-serien Julekongen, produsert av NRK. Serien ble sendt i 24 deler, som en såkalt julekalender, første gang på TV i adventstiden i 2012.
Siste sensasjon
Siste sensasjon (originaltittel: His Girl Friday, også vist i Norge som Så gifter vi oss igjen) er en amerikansk screwballkomedie fra 1940 regissert av Howard Hawks. Hovedrollene spilles av Cary Grant og Rosalind Russell, som spiller to journalister som tidligere var gift. Filmen er en nyinnspilling av Howard Hughes' film The Front Page (1931), som igjen var basert på et Broadway-skuespill med samme tittel fra 1928.
Siste sensasjon ble utvalgt til bevaring i National Film Registry i 1993.
Handlingsreferat
Walter Burns er en redaktør for avisen The Morning Post. Han får vite at hans eks-kone og tidligere reporter, Hildegard "Hildy" Johnson, snart skal gifte seg med en forsikringsmann Bruce Baldwin, og deretter bosette seg i Albany, New York. Walter bestemmer seg for å sabotere disse planene. Han lokker den motvillige Hildy til å dekke en siste reportasje for avisen hans, angående den kommende henrettelsen av Earl Williams, en sjenert bokholder som ble dømt for å ha drept en afroamerikansk politimann.
Walter insisterer også på at Hildy og hennes forlovede Bruce burde møte ham til lunsj. På en restaurant insisterer Hildy på at hun og Bruce reiser om to timer, for å ta et tog til Albany for å gifte seg allerede dagen etter. Walter forsøker å overbevise Bruce om at Hildy er den eneste som kan skrive en historie for å redde den feildømte Earl Williams. Etter flere forsøk på å overbevise Hildy om å bli, sier hun seg til slutt enig. Hilde bestikker en fengselsbetjent for å la henne intervjue Earl Williams i fengsel. Williams forklarer at han skjøt politimannen ved et uhell.
Walter gjør alt han kan for å forhindre Hildy fra å reise. Først anklager han Bruce for å ha stjålet en klokke, og tvinger Hildy til å betale kausjon for å få ham ut av fengsel. Walter sørger for enda flere anklager mot Bruce, og han blir umiddelbart sendt tilbake til fengsel. På dette tidspunktet innser Hildy at Walter står bak alle problemene deres, og ønsker å få Bruce ut av fengsel. Men Walter overbeviser henne om at hun burde fokusere på historien hennes.
Men en korrupt borgermester (spilt av Clarence Kolb) og byens sheriff ønsker mest mulig oppmerksomhet rundt denne henrettelsen i håp om å beholde jobbene deres ved et kommende valg. Så når en budbringer informerer dem en utsettelse på henrettelsen fra delstatens guvernør, forsøker de å bestikke mannen til å gå sin vei, og deretter komme tilbake på et senere tidspunkt - når det blir for seint til å redde den dødsdømte mannen.
Storavatnet (Osterøy)
Storavatnet er en innsjø i kommunene Vaksdal og Osterøy i Hordaland. Den er reguleringsmagasin for Herlandsfoss kraftverk.
Bhumibol Adulyadej
Bhumibol Adulyadej, Rama IX av Thailand (thai: ภูมิพลอดุลยเดช; RTGS:Phumiphon Adunyadet; ), kroningsnavn (full tittel) — Prabat Somdet Phra Paramindara Maha Bhumibol Adulyadej Mahitaladhibet Ramahibodi Chackrinarubodind Sayamindaradhtirat Boromanatbohit (thai: พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร) født 5. desember 1927 i Cambridge i Massachusetts, død 13. oktober 2016 i Bangkok) var konge av Thailand. Han var den niende kongen fra Chakri-dynastiet og overtok tronen etter at broren, kong Ananda Mahidol, døde i 1946. Rama IX ble formelt kronet i 1950. Han var den kongen i Thailand som har styrt landet lengst. Hans sønn, Maha Vajiralongkorn, ba etter farens død at hans overtakelse av tronen skulle utsettes, fordi han «trengte tid for å forberede seg på å bli proklamert  som ny konge», ifølge Thailands statsminister, og sjef for militærdiktaturet, Prayut Chan-o-cha. Geheimerådspresident Prem Tinsulanonda overtok derfor midlertidig som regent inntil nasjonalforsamlingen kommer sammen for å be tronarvingen om å overta tronen; På den 2. desember ble han igjen utnevnt til geheimerådspresident.
Bhumibol var ved sin død sin tids lengst regjerende monark (70 år og 127 dager). Andre monarker med lengre regjeringstid er blant andre Sobhuza II av Swaziland (82 år og 253 dager, 1899–1982 ), Bernhard VII av Lippe (81 år og 234 dager, 1429–1511) og Bhagvat Singh av Gondal (74 år og 87 dager, 1869–1944 ).
Bakgrunn
Bhumibol Adulyadej ble født i USA der hans far, prins Mahidol Adulyadej, fyrsten av Songkhla, studerte medisin ved Harvard University. Hans mor var den borgerlige Mom Sangwal, som senere, som kongemor, bar navnet Srinagarindra. Hans bestefar var kong Chulalongkorn (Rama V), hans onkler var kongene Vajiravudh (Rama VI) og Prajadhipok (Rama VII). Bhumibol hadde en eldre søster, prinsesse Galyani Vadhana, og en eldre bror, prins Ananda Mahidol.
I 1928 flyttet familien til Bangkok. Faren døde av nyresvikt den 24. september 1929 i Bangkok.
I 1942 begynte Bhumibol bli å bli begeistret for jazzmusikk. Han lærte seg å spille saksofon, en lidenskap han beholdt for livet. Etter eksamen fra gymnaset i Lausanne begynte han studier i tekniske vitenskaper. Først i 1945 reiste Ananda og broren Bhumibol på nytt til hjemlandet for en tid.
Bhumibols bror, kong Ananda Mahidol, ble 9. juni 1946 funnet skutt i sitt værelse, kort tid før han skulle reise til USA. Hans død er fortsatt uoppklart. Det er ikke blitt fastslått uten tvil om det var et mord, selvmord eller en ulykke.
Konge
Bhumibol etterfulgte ham på tronen. Han dro tilbake i august 1946 til Lausanne for å fortsette utdannelsen. Hans onkel prins Rangsit Prayurasakdi, fyrsten av Chai Nat, ivaretok statsforretningene som regent. For å forberede seg på stillingen som statsoverhodet, vekslet den egentlig naturvitenskapelig interesserte Bhumibol over til stats- og rettsvitenskap.